খালিদের মনে পড়ে গেল সেদিনের কথা। এ ঘটনায় সবচেয়ে বেশি উত্তেজিত ও তৎপর হতে হয়েছিল খালিদকে। সে তার বন্ধু আকরামাকে বলল, ‘আবু সুফিয়ানের সিদ্ধান্ত শোনার দরকার নেই। বংশানুক্রমে মক্কার নিরাপত্তা ও প্রতিরক্ষার দায়িত্ব আমাদের পরিবারকেই পালন করতে হয়েছে। আমাদের পূর্বপুরুষদের কারো গায়ে কলঙ্কের কালি নেই। সর্বশেষ এ দায়িত্ব পালন করেছেন আমাদের পিতা। এখন এ দায়িত্ব আমার কাঁধে বর্তেছে। আমি আমার বংশের মুখে ছাই পড়তে দেবো না। আচ্ছা আকরামা, মদিনার মুসলমানদের মতো আমরাও মক্কার চার দিকে পরিখা খুঁড়লে কেমন হয়?’